“ทวิช”ชวน”วิชัย” ลาออกด้วย!เปิดโอกาสผถห.ใช้สิทธิเลือก กก.ใหม่ทั้งชุด
"ทวิช เตชะนาวากุล" ชวน "หมอวิชัย" ลาออกบอร์ดด้วย! เปิดโอกาสผู้ถือหุ้น IFEC ใช้สิทธิเลือกกรรมการใหม่ทั้งชุด หวังเซ็ทซีโร่
31 พ.ค. 2560

ผู้สื่อข่าวรายงานว่า นายทวิช เตชะนาวากุล ผู้ถือหุ้นใหญ่อันดับ 1 ของบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ได้ประกาศลาออกจากตำแหน่งกรรมการบริษัท พร้อมทั้งคณะกรรมการที่ได้เชิญเข้ามานั่งตำแหน่งกรรมการ โดยมีผลตั้งแต่วันนี้ (31 พ.ค.) พร้อมกันนี้ได้เชิญชวนให้ นายแพทย์วิชัย ถาวรวัฒนยงค์ ประธานบริษัท และกรรมการในส่วนของนายวิชัย ลาออกจากคณะกรรมการพร้อมกัน เพื่อเปิดทางให้ผู้ถือหุ้นใช้สิทธิคัดเลือกคณะกรรมการทั้งชุดใหม่
โดยนายทวิช ได้ชี้แจงสาเหตุของการลาออกว่า นับแต่ได้รับการแต่งตั้งจากที่ประชุมผู้ถือหุ้นของบริษัท ตนและกรรมการท่านอื่นยินดีให้ความร่วมมือในการเข้าร่วมประชุมกับนายวิชัย แต่เนื่องจากการประชุมคณะกรรมการ ที่ผ่านมาประมาณ 5 – 6 ครั้ง นายวิชัยไม่เคยส่งเอกสารประกอบการประชุมให้แก่กรรมการ ส่งผลให้กรรมการไม่สามารถมีส่วนร่วมในการตัดสินใจในเรื่องใดๆ ได้ รวมถึงการไม่ได้มีการบันทึกรายงานให้ถูกต้องครบถ้วน
ประกอบกับที่ผ่านกรณีที่นายวิชัยเรียกประชุมคณะกรรมการฉุกเฉิน ถึง 3 ครั้ง บางครั้งมีการเรียกประชุมภายใน 24 ชั่วโมง ซึ่งเป็นวาระที่ควรมีการเตรียมการล่วงหน้านานนับเดือน เป็นการดำเนินการที่ผิดปกติสำหรับบริษัทจดทะเบียน และบริษัทที่ออกหลักทรัพย์ทั่วไป รวมถึงยังมีการดำเนินการที่ไม่เป็นไปตามข้อกฎหมายและข้อบังคับของบริษัท และการไม่ลำดับความสำคัญในการพิจารณาแก้ไขปัญหาและอุปสรรคของบริษัทเพื่อให้บริษัทสามารถดำเนินงานต่อไปได้
นอกจากนี้ นายวิชัย ไม่สามารถการส่งงบการเงิน ณ วันที่ 31 ธ.ค. 59 ตามกรอบเวลาที่กำหนด และมีการซุ่มเสี่ยงที่จะดำเนินการหลายครั้งที่ผิดกฎหมายที่เกี่ยวข้อง ซึ่งตนได้มีการทักท้วงหลายครั้ง อีกทั้ง นายวิชัย ยังไม่นำรายชื่อกรรมการฝ่ายตน ยื่นขอขึ้นทะเบียนในระบบข้อมูลกรรมการ และผู้บริหารของบริษัทจดทะเบียนของ สำนักงาน กลต. ซึ่งได้ล่วงเลยระยะเวลามานาน
นายทวิช ได้ชี้แจงต่อว่า ตนตระหนักดีถึงภาระหน้าที่และความรับผิดชอบด้วยความระมัดระวัง เพื่อให้ดำเนินการตามข้อกฎหมายและข้อบังคับของบริษัท การที่ตนเองและคณะเสนอตัวเข้ามาเป็นกรรมการ เนื่องจากเห็นว่าสามารถใช้ความรู้ความสามารถและประสบการณ์ที่มีอยู่สร้างประโยชน์ให้แก่บริษัท ไม่เคยมีความคิดจะเข้าครอบงำกิจการของบริษัทแต่อย่างใด
และเมื่อเห็นว่าไม่สามารถทำงานร่วมกับนายวิชัยให้เป็นไปตามเจตนาที่ผู้ถือหุ้นได้ตั้งความหวัง ตนเองและกรรมการซึ่งไม่เคยยึดติดกับตำแหน่ง จึงได้ร่วมกันตัดสินใจและขอลาออกจากการเป็นกรรมการบริษัท และขอเชิญชวนนายวิชัยให้ลาออกพร้อมกัน หากเห็นว่ามีความตั้งใจที่จะกอบกู้วิกฤตของบริษัทจริง เพื่อคืนอำนาจและสิทธิให้แก่ผู้ถือหุ้นของบริษัทได้เลือกตั้งบุคคลที่จะเหมาะสมเข้ามาเป็นกรรมการและผู้บริหารใหม่ของบริษัทต่อไป
อย่างไรก็ตาม นายทวิช ยืนยันว่ายังไม่มีแผนขายหุ้น IFEC ที่ถืออยู่ทั้งหมด หากราคาหุ้นยังอยู่ในระดับต่ำ และที่ผ่านมายังไม่ได้เคยได้รับการติดต่อจากนายวิชัยเพื่อขอซื้อหุ้น IFEC จากตนเอง